לילבס ילדת הקרקס

לִילַבֶּס ילדת הקרקס (בשוודית: Lilibet, cirkusbarn) הוא ספר ילדים, בסדרת "ילדי העולם". התמונות בספר צולמו על ידי הצלמת חנה ריבקין-בריק, ועלילת הספר נכתבה על ידי הסופרת אסטריד לינדגרן. הספר יצא לאור בשוודיה ב-1960. הוא תורגם לעברית על ידי לאה גולדברג ויצא לאור בישראל בהוצאת ספרית פועלים ב-1961.

הספר עוסק בנושאים חדשניים לתקופתו כגון דאגה לחיות הקרקס ואמונה של הילדה בעצמה.

 תקציר העלילה 
הספר מספר על לילבס (ליליבת במקור השוודי), ילדה בת שבע וחצי אשר הוריה עובדים בקרקס. היא וחבריה ליאו, פטרישה, ברונו ויסמינה נודדנים עם הקרקס ברחבי אירופה. הספר הוא הראשון מבין סדרת ילדי העולם שנכתב בגוף ראשון מפיה של לילבס, המספרת על חייה.

לילבס גרה עם אביה ואמה בקרוואן השייך לקרקס שבו עובדים הוריה. לילבס אוהבת חיות, מדי יום היא מאכילה את שני הפילים, באבט ולונה, בתפוחים. כל יום היא משחקת עם החבר שלה ליאו. לילבס רוצה להיות רוכבת קרקס מפורסמת, אבל ליאו כל הזמן אומר לה שהיא לא יכולה לעשות את זה. הליצן טדי בלון מאמין בלילבס. הוא נותן ללילבס חבל קסמים ומסביר שלילבס יכולה להפוך לרוכבת קרקס אם תקשור את החבל לזנב הסוס ותאמר את מילות הקסם: "מיפת פיפת ומוריפת" (זהו תרגומה של לאה גולדברג לביטוי "הוקוס פוקוס ביליבוקוס", רמז לשיר "בין נהר פרת ונהר חדקל" של חיים נחמן ביאליק). לילבס עצובה, כי היא נעלבה מליאו, שעדיין מקנטר אותה שלא תהיה רוכבת קרקס. היא מספרת הכול לאבא, שמנחם אותה. הוא חושב שהיא תהפוך לרוכבת קרקס גדולה. לילבס משתכנעת, ובסוף הספר היא עומדת זקופה על גבו של סוס.

 על תהליך יצירת הספר 
הספר הוא אחד מחמישה ספרים בסדרת "ילדי העולם" שנכתבו על ילדים בשוודיה. האחרים הם: "אלה-קרי הילדה מלפלנד" "טרולסה אצל סבתא" (1955), "יום הולדת לאמא" (1959) ו"בני הדודים משוודיה" (1959).

בריאיון ב-1962 סיפרה ריבקין־בריק שהיה לה חבר עיתונאי שביקר בקרקס. הוא סיפר לה על ילדה בת חמש וחצי שמתאימה מאוד לספר חדש. היא נסעה לצפון שוודיה, לקרקס סקוט, ובילתה שם שבוע. מאוחר יותר היא קראה לאסטריד לינדגרן, שדיברה עם הילדה וכתבה את סיפורה. הילדה הגיעה לסטוקהולם, ואז חזרו לקרקס להשלים את הצילומים. לילבס היא אינגריד היינריך. ב-2018, בריאיון לקראת הגעתה לישראל בעקבות הסרט התיעודי של דבורית שרגל "איפה לילבס ילדת הקרקס ומה קרה בהונולולו?" סיפרה היינריך כי ריבקין־בריק הצטרפה אל הקרקס במסע קיצי שארך כשלושה שבועות ונסעה איתם לערים שונות בשוודיה.

היינריך נולדה ב-1954 באמסטרדם שבהולנד לאב גרמני ולאם הולנדית, וגדלה בשוודיה. כשנולדה, הוריה עבדו בקרקס שווייצרי ולאחר שנה עברו לעבוד בקרקס סקוט השוודי שבו צולם הספר. אביה, פאול היינריך, היה טכנאי שטיפל בתאורה, בחשמל ובאחזקת האוהל, ואמה השתתפה במופעי שחייה צורנית. ההורים איתם היא מצולמת בספר הם לא הוריה האמיתיים. שאר הילדים בספר הם ילדי האמנים. היינריך חיה עד גיל 6 בקרקס, אז חזרה עם אימה להולנד והלכה לבית הספר. אביה נשאר בקרקס עוד עשור והיא ואמה היו מצטרפות אליו בחופשות הקיץ. בבגרותה הפכה למורה לגרמנית מקצוע בו עסקה שנים ארוכות. היא נישאה פעמיים, ובחרה לא ללדת ילדים.

הספר התפרסם מאוד בשוודיה לאחר צאתו וכלל חידון נושא פרסים במגזין ילדים, ראיונות לטלוויזיה ובעיתונות.

 הוצאה לאור 
הספר יצא לאור ב־1960 בשוודיה בהוצאת Rabén & Sjögren שהוציאה את כל סדרת ספרי "ילדי העולם". הוא תורגם לאנגלית, גרמנית, נורווגית ודנית. בעברית הספר תורגם על ידי לאה גולדברג ויצא לאור בספריית הפועלים ב-1961. מהדורה חדשה יצאה ב-2009. מהדורה מחודשת יצאה לאור ב-2015 בהוצאת הקיבוץ המאוחד.

 סרט תיעודי 
ב-2017, סרטה של דבורית שרגל "איפה לילבס ילדת הקרקס ומה קרה בהונולולו?" יצא לאקרנים. הסרט היה השלישי בטרילוגיה אחרי "איפה אלה קרי ומה קרה לנוריקו סאן?"(2014) ו"אפריקה! סיאה מהקילימנג'רו" (2016).

בסרט ממשיכה שרגל בחיפושיה אחר גיבורים נוספים של סדרת "ילדי העולם". בספריה בסטוקהולם היא מגלה שלילבס מהספר "לילבס ילדת הקרקס" הופיעה בקרקס בשם "קרקס סקוט". היא מבקרת בקרקס, אבל מנהל הקרקס, שירש אותו מהוריו, לא מכיר את לילבס. הוא מבטיח לשרגל לנסות לברר עוד על הילדה. שרגל טסה להוואי לחפש את דמותה של מוקיהנה מהספר "מוקיהנה מהוי" ולאחר שהיא מוצאת אותה היא חוזרת לשוודיה להמשיך בחיפושיה אחר לילבס. היא מגלה את שמה האמיתי ואת שם אביה של לילבס ואת אחיה למחצה שחי בשוודיה. לילבס היא אינגריד היינריך ומתגוררת בבוסום, הולנד. שרגל מבקרת אותה בהולנד והיא מספרת לה על עבודתה עם אסטריד לינדגרן וחנה ריבקין-בריק, כמו גם על חייה בקרקס.

ב-2018 הגיעה אינגריד היינריך לישראל להקרנה חגיגית של הסרט בפסטיבל תל אביב הבין-לאומי לסרטי ילדים ונוער.

 קישורים חיצוניים 
 תמונה של לילבס באתר מוזיאון מודרנה


 הערות שוליים 

קטגוריה:ספרי ילדים ונוער